**În căutarea ta am mers pe ape**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- N-am mers pe ape calme-ntotdeauna,

M-au răscolit şi valuri de-ncercări,

M-au alungat când frigul, când furtuna,

Şi am făcut haotic estimări

Că mâine va fi altfel... Adevărul

E că te-am căutat în orice om

Care-mi ieşea în cale, însă părul

Albit de aşteptare într-un dom

Nu-l pot ascunde. Înc-o tinereţe

Trăiesc acum, ce vreme de răsfăţ,

La pieptul tău descopăr cu tandreţe -

Să merg pe apă e uşor. Învăţ!

- În căutarea ta am mers pe ape,

Am străbătut pământul pân’ la poli

Și lacrimi reci am adunat sub pleoape,

Spre alte galaxii trimis-am soli,

Dar te-am găsit, mi-e calmă înserarea,

Iar lacrima dezmiard-un alt pământ,

Nu-s valuri mari, e liniștită marea

Și nici cocori nostalgici nu mai sunt.

Mi-e viața astăzi o lagun-albastră,

Păşim pe ape, adormim pe flori,

Magnolia-n a inimii fereastră

Mi-aduce vise albe,-alungă nori.

Liliana Trif Ioan Grigoraș